ŠTUDIJNÝ ODBOR
2.2.3  HUDOBNÉ  UMENIE

Hudobné umenie je študijný odbor (ďalej len SO) zo sústavy študijných odborov, spravovaných Ministerstvom školstva SR, ako oblasť poznania (§ 50 ods. 1 Zákona č.131/2002), v ktorej absolvent študijného programu (§51 ods. 1 Zákona č. 131/2002) nadobudne profesionálnu spôsobilosť / kompetenciu vykonávať svoje pôvodné povolanie alebo sa pripraví pokračovať v nadväzujúcom vysokoškolskom štúdiu. 

I. 
Identifikácia študijného odboru
(a) Názov 
HUDOBNÉ UMENIE  (anglický názov “ Music”)
(b) Stupne vysokoškolského štúdia, 
v ktorých sa odbor študuje, a štandardná dĺžka študijných programov pre tieto stupne vysokoškolského štúdia:

Študijný odbor Hudobné umenie sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v:
•	prvom stupni vysokoškolského štúdia (Bc.) so štandardnou dĺžkou 3 roky. Predpokladá sa, že študent absolvoval základné a stredné odborné hudobné vzdelanie. 
•	druhom stupni vysokoškolského štúdia (Mgr.art.) so štandardnou dĺžkou 2 roky.
Predpokladá sa, že absolvent ukončil prvostupňové štúdium v študijnom odbore Hudobné umenie. 
•	treťom stupni vysokoškolského štúdia so štandardnou dĺžkou 3 roky (ArtD.) alebo 5 rokov v externej forme štúdia Predpokladá sa, že absolvent ukončil druhostupňové štúdium v študijnom odbore Hudobné umenie

Základným predpokladom štúdia odboru Hudobné umenie  je talent, ktorého mieru škola preverí u uchádzačov o štúdium v rámci prijímacieho konania formou talentovej skúšky. 

 (c) Obsah

Štúdium v odbore Hudobné umenie sa  zameriava  na  individuálne rozvíjanie  talentu  a  tvorivosti  v oblasti hudobnej interpretácie a  hudobnej  tvorby, reprezentované umeleckým výkonom. Študijné programy zamerané na hudobnú interpretáciu sú špecifikované podľa jednotlivých druhov hudobných nástrojov, resp. podľa povahy interpretačného výkonu (klávesové, strunové, dychové nástroje, spev, dirigovanie a pod.). 

Absolventi študijného odboru Hudobné umenie sú spôsobilí vykonávať podľa dosiahnutého stupňa profesiu 
•	hudobného umelca - bakalára (1 .stupeň)
•	hudobného umelca - magistra umenia (2. stupeň)
•	hudobného umelca - doktora umenia (3. stupeň)

Absolvent bakalárskeho štúdia (Bc.) získa teoretické a praktické poznatky hudobného umenia a zvláda ich použitie pri výkone povolania alebo pri pokračovaní v nadväzujúcom vysokoškolskom štúdiu. 
Absolvent magisterského štúdia (Mgr.art.) získa teoretické a praktické poznatky založené na súčasnom stave hudobného umenia a rozvíja schopnosti ich tvorivého uplatnenia pri výkone povolania hudobného umelca alebo pri pokračovaní vo vysokoškolskom štúdiu podľa doktorandského študijného programu.
Absolvent doktorandského študijného programu (ArtD.) získa poznatky založené na súčasnom stave vedeckého a umeleckého poznania a najmä na vlastnom príspevku k nemu. Preukazuje schopnosť a pripravenosť na samostatnú tvorivú, výskumnú a umeleckú činnosť v oblasti hudobného umenia.

(d) Zdôvodnenie potreby
Hudobné umenie malo a bude mať nezastupiteľné miesto v rozvíjaní osobnosti každého človeka. Je fenoménom humanizácie a jedným z článkov kultúrnej identity každého spoločenstva.  
(e) Podobné študijné odbory v  zahraničí 
V zahraničí poskytujú vysokoškolské vzdelávanie v identických alebo porovnateľných študijných odboroch napríklad:
•	Akademie múzických umění Praha, Česká republika
•	Janáčkova akademie múzických umění Brno, Česká republika
•	Universität fur Musik und Darstellende Kunst Viedeň, Rakúsko
•	Univesrität fur Musik und Darstellende Kunst Graz, Rakúsko
•	Conservatoire National Supérieure de la Musique Paríž, Francúzsko
•	Konservatoria imeni P.I.Čajkovskovo Moskva, Rusko
•	ďalšie vysoké umelecké školy s dvoj/ trojstupňovým vzdelávaním 

(f) Vymedzenie príbuzných študijných odborov a rozdielov medzi nimi: 

•	Teória hudby 
Spoločným znakom  Teórie hudby a Hudobného umenia je tvorivá práca s hudobnou štruktúrou,  spoločným predmetom štúdia je hudobné dielo.  
V jadre teoretických a praktických znalostí vyžadujú obidva odbory rozličné zameranie. Hudobné umenie charakterizuje individuálne rozvíjanie hudobného talentu, ktorého výsledkom je umelecký výkon - hudobná interpretácia/hudobné dielo. Obsah študijného odboru Teória hudby sa zameriava na rozvíjanie vedomostí a schopností potrebných pre teoretickú a estetickú reflexiu hudobného diela. 

II.
Obsah pre 1. stupeň štúdia ŠO Hudobné umenie

(a) Vymedzenie odborného profilu absolventa
Absolvent bakalárskeho štúdia (Bc.) získa teoretické a praktické poznatky hudobného umenia a zvláda ich použitie pri výkone povolania alebo pri pokračovaní v nadväzujúcom vysokoškolskom štúdiu. Získa prehľad o historických a súčasných podobách hudobného umenia. Osvojí si  praktický základ tvorivých postupov a metód pre vznik a interpretáciu hudobného diela. Vo svojom profile integruje vedomosti a schopnosti do znalostí, vyplývajúcich z absolvovaného študijného programu: interpersonálne, súvisiace s tímovou prácou, tvorivé a praktické, kritickej reflexie. Absolventi sa uplatňujú ako členovia profesionálnych hudobných telies, v audiovizuálnych médiách, ako pracovníci kultúrnych zariadení vo vedúcich funkciách amatérskych súborov, hudobných  odborov základných  umeleckých škôl a inej organizačnej činnosti v oblasti hudobného umenia.
Absolventi  sú schopní aktívne komunikovať najmenej v jednom cudzom jazyku.
(b) Teoretické vedomosti 
Absolvent - bakalár hudobného umenia 
•	získa vedomosti a pochopí podstatné fakty, pojmy, princípy a teórie, vzťahujúce sa k hudobnému umeniu,
•	vie ich použiť pri analýze, interpretácii a tvorbe hudobných diel spôsobom, ktorý preukazuje pochopenie súvislostí, 
•	získa vedomosti v oblasti dejín hudobného umenia. 
(c) Praktické schopnosti 
Absolvent - bakalár hudobného umenia získa
•	schopnosť  umelecky interpretovať hudobné dielo,
•	schopnosť vytvoriť hudobné umelecké dielo,
•	široké rozpätie kreatívnych a praktických schopností v oblasti hudobného umenia,
•	interpersonálne skúsenosti súvisiace s tímovou prácou.
(d) Doplňujúce vedomosti a schopnosti 
Absolvent - bakalár hudobného umenia: 
•	udržiava kontakt s posledným vývojom vo svojej disciplíne a pokračuje vo vlastnom profesionálnom vývoji,
•	dokáže vymedziť súvis medzi umeleckým dielom, umeleckým výkonom a poslucháčom,
•	vie analyzovať hudobné dielo a interpretačný výkon a hodnotiť ich podľa kvality,
•	v prípade absolvovania doplňujúceho pedagogického štúdia podľa Vyhlášky o DPŠ získava príslušný stupeň pedagogickej kvalifikácie v nadväznosti na absolvovaný študijný program, 
•	získa schopnosti aktívne pracovať v rôznych kultúrnych inštitúciách a organizáciách.

(e) Vymedzenie jadra znalostí 
Nosné témy jadra znalostí I. stupňa vysokoškolského štúdia ŠO Hudobné umenie sú viazané na špecifiká študijných programov odboru. 
•	umelecký výkon - stvárnenie hudobného diela
•	umelecké dielo - autorská tvorba 
•	analýza notového zápisu
•	naštudovanie a analýza repertoáru

Ďalšie témy jadra znalostí:
•	dejiny svetového a slovenského hudobného umenia
•	teória hudobného umenia
•	solfeggio
•	svetový jazyk
Štátna skúška (Bc):
•	obhajoba bakalárskej práce – umeleckého výkonu/diela 
•	kolokviálna skúška z oblasti poznania študijného odboru

III.
Obsah pre 2. stupeň štúdia ŠO Hudobné umenie
 (a) Vymedzenie odborného profilu absolventa 
Absolvent  magisterského štúdia (Mgr.art.) je schopný koncepčnej a koordinačnej činnosti a medzinárodnej konfrontácie. Samostatne tvorí a podáva umelecký výkon, vyplývajúci z absolvovaného študijného programu. Absolvent má možnosť uplatnenia v náročnej pracovnej činnosti, ktorú môže vykonávať v :
•	koncertnej činnosti ako sólista, komorný hráč, člen v profesionálnych hudobných telesách, divadle, rozhlase a multimédiách,
•	umeleckom školstve na druhom a treťom stupni vzdelávacej sústavy SR,   
•	žurnalistike a publicistike,
•	odborných porotách a komisiách,
•	riadiacej a organizačnej činnosti v inštitúciách umenia a kultúry. 
(b) Teoretické vedomosti 
Absolvent - magister hudobného umenia 
•	nachádza a prezentuje vlastné interpretačné a tvorivé riešenia problémov pri naštudovaní a realizácii závažných hudobných diel,
•	tvorivo aplikuje získané poznatky v praxi,
•	kriticky analyzuje a definuje problémy hudobného diela,
•	preukazuje dôkladné poznanie v oblasti interpretačného umenia, autorskej tvorby a teórie so schopnosťou kritického úsudku v celom spektre problémov súvisiacich s hudobným umením,
•	prehlbuje vedomosti v oblasti dejín a estetiky hudobného umenia.
(c) Praktické schopnosti 
Absolvent - magister hudobného umenia získa schopnosť
•	analyzovať a interpretovať náročné a závažné umelecké diela,
•	vytvoriť závažné umelecké dielo,
•	špecifikovať a navrhovať umelecky originálne riešenia v oblasti multimediálnej tvorby,
•	efektívne rozhodovať v súvislosti s výberom a použitím metód, techník a prostriedkov realizácie umeleckého diela,
•	zúčastňovať sa umeleckých projektov, ktoré zahŕňajú identifikáciu problému vyplývajúceho z hudobného diela.
(d) Doplňujúce vedomosti a schopnosti 
Absolvent - magister hudobného umenia 
•	v prípade absolvovania doplňujúceho pedagogického štúdia podľa Vyhlášky o DPŠ získava pedagogickú kvalifikáciu v nadväznosti na absolvovaný študijný program, 
•	dokáže pracovať efektívne ako jednotlivec i ako člen alebo vedúci umeleckého tímu, 
•	vie identifikovať mechanizmy pre kontinuálny vlastný profesionálny vývoj a učenie sa, 
•	udržiava kontakt s posledným vývojom vo svojej disciplíne,
•	riadi sa primeranými praktikami v súlade s profesionálnym, právnym a etickým rámcom disciplíny,
•	vie uplatniť odborný potenciál  v  rôznych inštitúciách umenia a kultúry, i v manažérskej praxi,

(e) Vymedzenie jadra znalostí 
Nosné témy jadra znalostí 2. stupňa vysokoškolského štúdia ŠO Hudobné umenie sú viazané na špecifiká študijných programov odboru: 

•	umelecký výkon - stvárnenie hudobného diela, 
•	umelecké dielo - autorská tvorba,
•	odborná analýza prostriedkov hudobnej interpretácie,
•	interpersonálne schopnosti súvisiace s tímovou prácou,
•	schopnosť vytvoriť súvis medzi umeleckým dielom, umeleckým výkonom a poslucháčom,
•	široké rozpätie kreatívnych a praktických schopností,
•	schopnosť kritickej reflexie

Ďalšie témy jadra znalostí:
•	filozofické a  estetické aspekty hudobného umenia založené na súčasnom stave výskumu v odbore, 
•	pedagogika a metodika výučby podľa špecifík jednotlivých študijných programov, 
•	dejiny umenia

Štátna skúška (Mgr.art.):
•	obhajoba diplomovej práce –umeleckého výkonu/diela 
•	kolokviálna skúška z oblasti poznania odboru hudobné umenie so zameraním na absolvovaný študijný program

IV.
Tretí stupeň štúdia hudobného umenia
(a) Vymedzenie odborného profilu absolventa 
Absolvent doktorandského štúdia (ArtD.)  sa podieľa na výskumnej, vývojovej a umeleckej činnosti a zverejňovaní jej výsledkov a na formovaní trendov a koncepcií v oblasti umenia. Môže sa uplatniť v najnáročnejších tvorivej činnosti z hľadiska zložitosti a psychickej záťaže umeleckej tvorby a výskumu, riadenia, vzdelávania, tvorby dlhodobých stratégií a formovania kultúrnej politiky najmä ako:
•	koncertný umelec, sólista a komorný hráč v profesionálnych umeleckých telesách, súboroch a multimédiách  v medzinárodnom kontexte,
•	vysokoškolský učiteľ v odbore hudobné umenie,
•	odborník v profesijných umeleckých radách, komisiách, poradných orgánoch a štruktúrach ministerstiev a pod.
(b) Teoretické vedomosti 
Absolvent - doktor hudobného umenia 
•	venuje sa umeleckému výskumu a prináša vlastné riešenia problémov v oblasti hudobného umenia – hudobnej interpretácie, autorskej tvorby, teórie a dejín hudby, pedagogiky a metodiky hudobného umenia v nadväznosti na zvolený študijný program.
(c) Praktické vedomosti a schopnosti 
Absolvent - doktor hudobného umenia 
•	umelecky tvorí a prináša nové podnety v oblasti hudobného umenia,
•	je schopný interpretovať hudobné diela vrcholnej náročnosti na úrovni medzinárodného štandardu, 
•	dokáže tvorivo  aplikovať výsledky umeleckého výskumu v pedagogickej praxi 
(d) Doplňujúce vedomosti a schopnosti 
Absolvent - doktor hudobného umenia 
•	pristupuje  k štúdiu v rámci interkulturálneho kontextu,
•	má schopnosť skúmať a reflektovať tvar a metódy umeleckého diela a umeleckého výkonu,
•	pozná právne, etické a spoločenské stránky umeleckej a vedeckej práce,
•	zúčastňuje sa umenovedného výskumu súčasných tém v oblasti hudobného umenia, 
•	má schopnosť definovať a zdôvodniť nové prístupy a pohľady na tvorbu.
(e) Vymedzenie jadra znalostí 
Nosné témy jadra znalostí študijného 3. stupňa štúdia ŠO Hudobné umenie  sú viazané na špecifiká študijných programov odboru. Jadro znalostí pozostáva zo študijnej a umeleckej časti. 
Znalosti uvedené v jadre majú rozsah 1/3 v študijnej časti a 2/3 v umeleckej a výskumnej časti. Absolvent doktorandského   štúdia musí preukázať schopnosť podávať mimoriadny umelecký výkon alebo vytvoriť mimoriadne umelecké dielo, ktoré je prínosom v odbore hudobné umenie. 

Študijná časť:
•	špecifické kapitoly teórie a dejín hudby súvisiace so zameraním dizertačnej práce, 
•	špecifické kapitoly teórie hudobnej interpretácie súvisiace so zameraním dizertačnej práce, 
•	interakcie jednotlivých umeleckých druhov v hudobnom umení,
•	vývinové tendencie hudobného umenia, 
•	intermediálne aspekty hudobného umenia. 
Výskumná a umelecká časť:
•	verejne prezentované umelecké výkony vrcholnej náročnosti,
•	aktívna umelecká činnosť, 
•	interpretačné semináre a výmena skúseností v medzinárodnom kontexte,
•	autorská tvorba,
•	pedagogická činnosť vo zvolenom študijnom programe,
•	výskum aktuálneho problému súvisiaceho s umeleckým výkonom.

Dizertačná skúška
•	študent obháji verejne prezentovaný umelecký výkon/umelecké dielo k dizertačnej skúške,
•	preukáže dostatočný prehľad vedomostí súvisiacich so zameraním dizertačnej práce,
•	študent predloží umeleckú koncepciu dizertačnej práce

Obhajoba dizertačnej práce 
•	absolvent doktorandského štúdia obháji verejne prezentovaný umelecký výkon/ umelecké dielo 
•	absolvent doktorandského štúdia preukáže, že stav problematiky svojho odborného zamerania obohatil o originálny osobný príspevok a jeho dizertačná práca prinesie novú inšpiráciu pre hudobné umenie.

V.
Indikátory študijného odboru Hudobné umenie

(1)	Študijné programy 1. stupňa so štandardnou dĺžkou 3 roky obsahujú 180 ECTS kreditov.  Pre akceptáciu študijného programu v študijnom odbore musí ŠP obsahovať najmenej  108 ECTS kreditov z tém jadra študijného odboru. ŠP sa musia od seba líšiť najmenej 1/5 rozsahu študijných programov t.j. najmenej v rozsahu 36 ECTS kreditov .
(2)	Študijné programy 2. stupňa vysokoškolského vzdelávania so štandardnou dĺžkou 2 roky obsahujú 120 ECTS kreditov. Pre akceptáciu študijného programu v odbore musí ŠP obsahovať najmenej 60 ECTS kreditov z tém jadra študijného odboru. ŠP študijného odboru sa musia líšiť najmenej v 1/5 rozsahu študijných programov navzájom t.j. najmenej v rozsahu 24 ECTS kreditov
(3)	Študijné programy 3. stupňa vysokoškolského vzdelávania obsahujú  pomer študijnej a umeleckej časti študijného programu 1:2. O akceptácii študijného programu v študijnom odbore rozhoduje MŠ SR (priznaním práva konať dizertačnú skúšku, záverečnú skúšku vo forme obhajoby, dizertácie a priznaním práva vedeckej a umeleckej rade fakulty, resp. vysokej školy udeľovať umelecko-akademickú hodnosť “artis doctor” – ArtD”)

Ostatné indikátory sú spoločné pre všetky študijné odbory v sústave ŠO vysokoškolského vzdelávania SR – ostávajú nezmenené.